Cesarhanmun/geonobi-data huggingface dataset:
地名: 洪州 (忠清道, 牧)
年: 1509.0

○己巳/御朝講。 領事及臺諫、侍從等, 反覆論度僧之法, 不允。 大司諫李世仁曰: "江原道觀察使李繼福, 帶率僧人, 給糧供饋, 多聽請囑而決獄。 身居方面之任, 所爲如此, 其他行事, 可以類推。 請速遞而推之。" 同知事金詮曰: "上須端本淸源而後, 邪道不行。 上旣不快斷邪正之分, 故李繼福所爲, 亦如是也。 印出《大典》, 功役已就, 未畢前亟命削去。" 領事成希顔曰: "今旣不用, 後無可行, 不審天意, 欲流傳於後世, 而不削耶? 臣等未喩。 李繼福所爲, 臣於朝廷之事, 尙不得盡知, 又安知外方之事乎? 大凡儒士, 或讀書山寺, 或因遊山, 所知僧人多矣。 繼福則未知信惑而然耶, 抑爲素知而然耶, 然當推考後, 遞之可也。 近日洪州牧使李世弘, 遞後推之, 只公罪杖六十而已, 其罪不至於罷職也。 小臣於中朝來往時見之。 關外御史二品官, 而戶部以軍糧沙土相雜, 奏聞, 以御史不能檢擧, 遣使拿去。 傳驛疾馳, 艱楚之狀, 不可忍見, 意以謂必不得生還, 問於其處之人, 皆云服招, 則公罪杖八十而已, 贖銀還職。 罪甚輕而嚴酷如此, 中朝之人, 亦多以爲未便。 大槪如此之事, 若宰相啓之, 或臺諫啓之, 當推覈是非, 然後治之可也。" 李世仁曰: "聞任文載之子, 將入屬忠義衛。 其祖任元濬, 已有邪行, 士洪傾危宗社之罪人。 贓汚之吏, 以自己之累, 而尙禁錮子、孫, 誤國奸臣之子孫, 豈可付祿職乎? 須削籍功臣之列, 使其子孫, 不得齒士類。" 成希顔曰: "任士洪日事陰謀, 誑惑廢主。 觀其行事, 效王莾潛移漢鼎, 欲簒奪大位。 靖國之時, 以其元惡, 但先剪除而已, 不明布其罪惡, 以定廢錮子孫之節目, 今可以定其節目。" 李世仁曰: "昔張柬之等, 以無能爲, 不去武三思, 而終有大禍。 元濬、士洪, 世濟其惡, 今不可使遺孽, 復齒士類, 須速削籍於功臣。" 特進官李坫曰: "臣居利川, 同里有士洪之三四寸, 其族類, 尙皆以延及其罪爲懼。 一時無罪之人, 以士洪, 被大禍者多矣, 而只誅其身, 其子孫安然食祿可乎? 須速削籍。" 成希顔曰: "士洪之事, 不必臣等之啓而後知也, 臣聞其子熙載, 稍有識見, 其父縱恣, 多諫止之, 士洪怒而不接。 一日熙載往謁其父, 其父諱之。 問其奴僕, 則士洪有陰謀於崇載之第, 熙載往焉, 又拒而不見。 熙載痛哭於門外而返。 父子之間, 殘忍尙且如此, 況君臣乎?" 又曰: "近來詞訟淹滯, 沙汰訟官, 實爲至當。 卽位之初, 沙汰人物, 議政府、吏曹之任也。 故臣爲吏判, 承紀綱板蕩之餘, 慨然與政府議之, 廣聞精汰, 然其後詳聞之, 或有不當汰者與焉。 聞見之錯誤如此, 人君進退人物, 甚不輕易也。 司諫院必聞至公之論, 啓而汰之, 豈有虛誤? 然本非諫院之任, 當與該曹政府, 廣問進退至可也。 大凡人君, 於用舍之際, 必廣問左右, 皆曰賢然後(進)
                〔退〕
              之, 皆曰不賢然後(進)
                〔退〕
              之。 進一人而千萬人皆勸, 退一人而千萬人皆懲, 不可不謹愼也。" 李世仁曰: "成希顔之言至當。 然大臣不言, 故小臣言之。 其初諫院非自擅而汰之, 請令銓曹汰之, 而命諫院汰之, 故敢汰耳。" 希顔曰: "臣入中朝, 見黃衣置簿冊, 如我國之公座簿。 總述四方之職事, 某年居某處, 某年爲農, 墾田幾頃, 某年登第, 某年入某職, 至九年, 然後會計考績。 如其賢也, 或以守令擢選, 如其不賢, 以守令貶爲丞。 是乃唐、虞之際, 三載考績, 三考黜陟之遺法也。 其不輕進退如此, 今者一時新進之士, 或有口才便捷, 皆以爲賢, 或淳謹之士, 雖內有所存, 而言語擧止, 不能便捷, 則輕銳之人, 視爲不賢。 用人當虛其懷廣其量, 或以言語, 或以所行, 不可以一槪取也。 聞成宗朝, 崔漢禎口鈍沈重之人, 然合於弘文館。 成宗洞知其賢。 而任士洪不協於意, 以不合經筵官, 請遞之。 成宗曰: ‘才與德孰重? 爾所取, 與予所取, 大異矣。’ 未幾擢漢禎爲大司諫。 知人其難, 九重之內, 進退人物, 甚不輕易, 須愼之重之, 使一時輕銳之習頓革。" 上不答。
地名: 洪州 (忠清道, 牧)
年: 1511.0

○憲府啓曰: "取捕盜將金錡推案觀之, 乃實錡之所爲, 罪關贓汚。 請更推。" 上曰: "此錡所不知, 其兄金鑄所爲也。 業已定罪, 不可更推。" 
                【錡兄鑄, 誣以洪州居白丁天山九名, 爲賊黨, 詐爲捕盜將關字, 僞着捕盜將及部將等名署, 令本邑捕捉。 且以其弟爲捕盜將, 盜着印信, 以關字付族家奴孫守、恩同, 恐嚇天山等, 取財爲利。 及其事見, 鑄卽逃匿。 錡欲掩覆兄罪, 自造移文, 令洪州官勿推恩同等, 捕捉天山, 欲免兄罪。 禁府鞫錡按律, 請決杖一百, 盡奪告身。 上命只杖八十而贖。】
地名: 洪州 (忠清道, 牧)
年: 1526.0

○己未/御朝講。 參贊官趙邦彦曰: "賑救飢民, 雖不可別設賑恤之局, 專委監司、都事, 則必自當親出入民間檢察矣。 今則民之流移飢饉, 幷不知之, 下民豈知? 自上委任有司之意也?" 領事李惟淸曰: "賑濟之事, 不可不爲也。 然皆爲文具, 而貧民受弊。 若民間貧乏之時, 監司、守令窮親出入則甚擾。 但監司、都事留心賑濟, 撿察守令, 則斯可矣。" 邦彦曰: "癘疫亦出於飢餒, 若不檢察, 民雖多死, 何能知之? 臣意, 設局, 亦可爲也。" 參贊官尹仁鏡曰: "臣見忠淸道農事形止, 洪州等海邊十七官災傷尤甚, 其餘山谷各官田穀, 雖云稍稔, 然民甚貧乏, 僅得延命。 且溫陽郡溫井近處居私奴裵同家, 死者五人。 臣疑其死, 而問之, 則所食有裕餘矣。 以此病傳染, 至於二十餘家, 一家死者或三、或四, 其爲癘疫明矣。 臣上來時, 留溫陽一日, 問之則病勢稍歇云。" 上曰: "瘟疫, 無時無之。 然忠淸道固異於常, 須及未熾盛, 救藥可也。" 掌令尹思翼曰: "賑濟之事, 雖似文具, 而不可不爲也。 若以無益而廢之, 則自上恤民之意, 民何得知乎? 大抵凶年, 監司、都事必當盡心救恤, 而亦在於守令所爲如何耳。 或有飢死之民, 守令匿不以告。 往者, 李守英爲北靑判官, 以此罪拿來, 其終罷黜。 若監司盡心檢察, 則守令雖無誠心, 亦有勉强救之之理。" 邦彦曰: "設局賑民, 所當預爲也。 若不可設局, 則專付有司責效, 亦可也。" 思翼仍啓監察事, 不允。 上曰: "近觀, 文臣多補外郡。 若可用人, 則京官有闕處, 擬望可也。" 思翼曰: "昔者, 江原道無文臣守令, 故試場時, 或遣京官, 今則文臣守令居半。 是故, 銓曹注擬之時, 每有乏人之嘆。" 同知事許硡曰: "文臣雖有可當, 侍從、臺諫者, 或以親老呈辭, 不得已除外郡。 如此之類, 似乎難處者也。 成廟朝 ‘人誰無父母?’ 非徒不爲守令也, 都事亦不爲之, 故門蔭之人, 多爲都事, 而至如掌令、持平, 亦或交差矣。" 惟淸曰: "臣及知世祖末年之事, 文臣乞郡, 一時笑之, 家門亦鄙之。 今則雖無老親, 紛紛乞郡, 甚爲不美。 須擇差京官後, 差外官則內重外輕之意, 得矣。" 思翼曰: "六鎭判官, 以文臣交差, 似乎未便。 若文臣爲府使則可矣, 判官欲施爲於其間, 則弊必生矣。 以此觀之, 雖以文臣差判官, 無益矣。" 上曰: "兩界以文臣交差, 先王時法也。 然府使則可爲也, 判官, 固不關係。 前者, 沈彦光於臺諫、侍從, 可當之人, 故令遞矣, 而大臣以爲不可, 故還收遞命矣。 大抵, 邊方多差文臣, 不可也。" 惟淸曰: "邊方交差文臣, 若有事變, 則甲冑之事, 何能爲乎? 萬一事在不幸, 悔何及耶?" 許硡曰: "聞北道來人之言, 文臣交差甚當云。"
地名: 洪州 (忠清道, 牧)
年: 1529.0

○忠淸道
              洪州官婢家, 有雌雞生雛。 一頭兩身, 翼足皆四。
地名: 洪州 (忠清道, 牧)
年: 1531.0

○李任, 承命入來回啓曰: "洪遇龍所謀據奸侍婢之名, 臣非不知, 然其事狀昭然, 窮鞫則其名, 自然顯著也。" 傳曰: "所啓當矣。 予非欲必知其名而問之也。 侍婢非一人, 欲盡推之, 則事似紛亂。 問之者, 欲易推也, 非强問也。"
                【洪遇龍招曰: "臣去庚寅年九月, 始得傷寒證, 或臥或起。 十月二十九日, 貴人自山陵還來時, 歷入錦原君家留歇, 臣力疾問安。 貴人適氣條不平, 再進問安而退。 十一月初六日, 貴人入闕時, 更進問安。 其時陪侍內官等詳知矣。 且王子君家格嚴隔, 內人出來時, 則尤爲謹嚴。 貴人自山陵初來, 上下遑遑, 哭泣憂恤之際, 臣雖無狀, 遽生淫慾, 白晝稠人, 屢欲奸宮禁侍婢耶? 臣素多疾病, 本不近色, 通奸設計, 尤爲無理。 前日憲府緘問, 有婢名昭昭難掩之辭。 臣疑慮族親嫌遠之人, 以黯黮難明之事, 構成虛說, 傳播于人, 謀陷重罪也。 臣曖昧情由及昏暮不出外事, 侍婢(夫)
                    〔力〕
                  拒驚呼時, 聞聲之人及其時陪侍內官, 與錦原君家婢僕等憑問, 則可明。" 云。 以不承服刑問, 遇龍不受杖服曰: "貴人還自山陵, 留在錦原家, 臣托以問安, 親近出入。 見一宮禁侍婢, 謀欲據奸。 今當國恤卒哭內, 恣生淫慾, 褻瀆悖戾, 大無臣子之意。" 遂徒配于忠淸道
                  洪州
                  世川驛。 臺官以輕照論啓, 更加考訊, 遇龍供曰: "貴人還自山陵, 歷入錦原君家時, 托以問安, 出入其家。 至初昏, 獨坐外廊, 宮禁侍婢雪伊, 自內出來, 遽生慾心, 謀欲據奸, 執其肩背侵之, 而其婢力拒驚呼, 聲聞于外。 大無臣子之義。" 云。 減死杖流于全羅道
                  海南縣。】
地名: 洪州 (忠清道, 牧)
年: 1533.0

○告者私奴五十斤, 淸路隊劉千年等言內, 龍山居皂隷李山松敎諭我等, 各裝載木綿于一船, 向忠淸道
              洪州
              興陽串, 貿易沙器, 接置其處而來。 山松又言, 濟州行商, 頗有利云。 與我等及江華居金車載、龍山居文里同墨石、南大門外居名不知姓朴者一人、南小門洞近處居名不知姓劉者一人, 幷八人爲格軍, 共乘龍山居宋豆乙彦船隻, 又往洪州前所接置沙器之地, 載其沙器與雜物。 山松詐稱發向濟州, 在大洋中, 幾十四五日, 始泊連陸無人小島之渚。 山松, 卽先往人居處, 帶一人來相與語, 頗解本國言語及漢語, 山松亦解漢語焉。 時夕水方至, 引船艤海岸, 乃連陸之地。 山松貿易之物, 雖不能細知, 大槪以沙器雜物, 貿唐忝米、粟米、赤豆、皮粟、白菜種等物。 卽有老爹捕我等去, 至一官府, 有一官員坐問曰: ‘汝輩何處來人乎。’ 於是改五十斤名爲朴同, 改千年名爲鄭回, 其餘他辭, 皆直招, 李山松指揮也。 卽饋飯後, 命二人守我等船隻, 山松作計, 每人布一匹、沙器二十竹贈給, 乘潮水逃來。 詮聞此事, 國法所大禁, 故我等自告。"
地名: 洪州 (忠清道, 牧)
年: 1541.0

○戊戌/聽啓覆。 承旨金遂性、洪暹啓典獄署囚私奴崇年斬, 良人李羅斤乃絞,
                【崇年潛奸石今, 與李羅斤乃同謀, 刺殺本夫白莫石罪, 斬。 李羅斤乃, 聽從崇年陰囑, 白莫石刺項罪, 以從而加功, 絞竝待時。 三覆依允。】
              
              洪州囚私奴孫伊斬,
                【孫伊, 謀滅上典邊承翰, 其家烟突內, 潛投鐵佛罪, 斬不待時。 三覆。】
              
              橫城囚良女古邑之凌遲處死,
                【古邑之, 與奸夫四寸娚劉致良, 同謀殺本夫全益昆罪。】
              竝三覆。 上顧問大臣何如? 領事洪彦弼曰: "孫伊之事, 更思之, 其鐵佛去處, 不能推現云。 事涉疑似, 請廣問左右。" 禮曹判書金安國曰: "均是死罪, 而有斬、絞之分, 推鞫之事, 小無所疑, 然後定罪爲當。 凡謀殺人之事, 有已行、未行之辨。 此人之潛投鐵佛, 不知爲已行乎? 爲未行乎? 詳審處決可也。
                【投佛烟突逆跡已影, 此非已行而何哉? 安國所言誤也。】
              且推案云: ‘班中奴京同敎誘爲之’, 而京同則以捉逃奴婢事, 出去而不還。 罪則當死, 但以未歸一耳。" 彦弼曰: "大獄已成, 不可復生, 但其鐵佛事, 似不分明。" 戶曹判書柳仁淑曰: "孫伊公事, 臣在刑曹時
                【判書。】
              照律。 當初推鞫時, 鐵佛置處, 更行移問之, 則得之烟突後, 置之於寺, 其寺已毁, 故不得云。 大抵行兇器杖, 固當推現, 然常時雖未獲其器杖, 罪狀分明, 則決之也。" 上曰: "其鐵佛, 非初不得也, 得而置之於寺, 寺毁而不得, 此豈不分明哉? 關係綱常之罪, 依律可也。"
地名: 洪州 (忠清道, 牧)
年: 1556.0

○諫院啓曰: "本院只主諫諍之職, 不掌聽理之事, 故本無訴牒, 而近來民之抱冤者, 或訴于本院, 本院採其民情而啓之, 已有成例矣。 今者洪州居各司奴婢介山等, 訴于本院曰: ‘本道兵使, 以營奴婢不足, 啓請充給, 而該曹以洪州各司奴婢四十口, 充營奴婢, 而以本道各官奴婢, 補各司奴婢之數。 民等非居營底者也, 或居四十里之外, 勒令移居, 與作罪者無異。 近於兵營之官, 如泰安、唐津、禮山、靑陽、保寧, 皆有數外奴婢, 而必以民等, 各司奴婢定給, 極爲冤悶’ 云。 營屬奴婢, 其役最重, 驅迫他官之人, 役于甚苦之地, 無顧籍之勢, 則必至於逃散。 是無益於營奴婢, 而又失各司奴婢也。 如本處奴婢, 嫁娶公賤所生, 則與元屬奴婢無異, 而雖無此等奴婢, 亦必有便宜之策。 請令該司, 十分商確施行。" 答曰: "如啓。"
地名: 洪州 (忠清道, 牧)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 洪州 (忠清道, 牧)
年: 1594.0

○癸巳/左議政尹斗壽, 秘密箚字入啓,
                【斗壽陪世子, 在洪州。】
              上留中不下。
                【箚意大略, 願發北道精兵, 與八道軍兵, 謀伐倭奴事也。】
地名: 洪州 (忠清道, 牧)
年: 1605.0

○庚子/憲府啓曰: "洪州牧使李巖, 今以陞敍, 移授本職, 而前日累經牧使, 別無褒賞之意。 當此極農之月, 往來迎送之際, 民受其害, 行虛惠而貽實弊, 莫此爲甚。 請李巖仍任, 洪州牧使以他人差遣。
                【巖性雖躁急, 剛明察職, 吏畏民安, 所歷州郡, 皆有聲稱。 嘗爲淸州牧使, 能制頑吏, 吏不敢欺以一毫。 遞去之後, 有民以生雉一首遺
                    〔遣〕
                  吏, 吏使家奴, 曳雉之頭, 周匝于庭中曰: "爾何故, 久無於吾目中?" 雉再三叩頭, 請對以隱曰: "吾畏李巖之威, 隱於巖間, 今聞李巖之去, 始得來謁, 惶恐之至。" 吏拍手大笑曰: "爾罪當死, 速就鼎钁。" 仍作炙而啗之。】
              
              漢城令
              濘, 爲人悖妄, 聞一寡女新喪其夫, 方在衰服之中, 敢生㤼奸之計, 而慮其謀之不成, 至以寡女之處女, 托稱王子作妾, 欲藉其勢, 而濟其謀。 恐刼操弄, 無所不至, 畢竟情迹敗露, 聞者莫不駭愕。 如此之人, 不可齒在衣冠之列, 請命罷職不敍。" 答曰: "依啓。"
地名: 洪州 (忠清道, 牧)
年: 1613.0

○推鞫廳啓曰: "臣等近日出入闕中時, 係干逆獄而外方被囚之族屬, 多有訴冤於道路者。 臣等取考外方囚徒, 則其數至於九十五人之多。 如朴致毅等在逃者之次知緊關者, 則致毅等未就捕前, 固不可輕釋, 其他及已死、已竄、已決者之次知, 猶繫牢獄者亦多。 而臣等聞見不及, 至今不爲入啓處置致, 使欽恤之德, 不究於下, 臣等不察之失, 固已多矣。 不勝未安之至, 請令禁府逐一稟旨, 裁決宜當。 敢啓。" 答曰: "依啓。" 又啓曰: "
                旕芿叱
                孫、於屯金, 雖曰與致毅當初同居之人, 非致毅之奴, 乃是致安之奴。 而致毅以銀賊逃走時, 旣已相離的實, 則其後致毅在處, 似非
                旕孫、於屯金所能知。 常時殺人, 隣里之人, 以事干被捉, 則多有受刑而死者, 故莫不遠避, 待獄事寢息後還家。 
                旕孫、於屯金之移避洪州, 亦不過如此, 此則似無別情。 當初捕盜廳之旣捉還放者, 亦必以此, 臣等之意, 恐無可問之事。 唯在上裁。" 答曰: "渠供招, 有不足取信, 嚴鞫得情。"
地名: 洪州 (忠清道, 牧)
年: 1628.0

○備局啓曰: "都體府從事官金槃書啓, 凡九條也。 編伍軍兵技藝之不習, 軍器之不精, 非獨湖右爲然, 在在如此。 至於軍兵, 則公私賤相半, 其中本役之外, 兼有鍊習之苦, 逃散之弊, 勢所必至。 護恤之策, 靡不講究, 而號牌已罷, 旣無所統, 財力蕩竭, 施惠無計。 今若爲此之慮, 除出兩班率奴及其年老者, 收其米布, 使之分給, 則軍兵未必得其精壯, 圖免歸於勢力。 且欲給復, 則八道編伍, 幾至十萬, 雖人給數十負, 除此數萬田結, 則該曹經費, 亦何以支用? 當初營將事目中, 必有成才然後, 啓聞給復者, 蓋以此也。 姑依事目施行爲當。 餘丁收布, 欲給編伍者, 意甚善也。 但已收者, 旣有輸納該曹之令, 至今未收者, 必是逃散之人。 今若使之移給, 則必有紛擾之患, 似難施行。 且列邑軍兵之多少, 宜隨人口之衆寡, 而羅州、靈光二邑, 則民多而兵少; 珍島、綾城等六邑, 則民少而兵多, 或未免苟充, 或未免脫漏, 軍類之不均, 莫此爲甚。 慶尙道觀察使金時讓, 見其道內軍額之如此, 啓聞變通, 就號牌數, 以十分之一, 加抄束伍, 此實充其軍額之良計也。 令本道監、兵使, 相議可否, 民少者減其兵數; 民多者增其軍額, 而俾無騷屑之弊爲當。 且水軍之苦役, 一國通稱, 而日就流散, 抵死逃避者, 實由於侵虐。 凡有需用之物, 必經監司分定, 行會列邑, 使之輸送, 例也。 軍人番價, 亦宜如此, 而不由本官, 直送營差, 科外濫徵, 罔有紀極。 至於各邑店舍, 尤甚毒虐, 軍官、色吏, 憑藉作弊之狀, 有難形言。 此自前店人之所難堪也。 今宜行會於各道監司, 一切痛禁, 如有犯者, 一一啓聞, 繩以重律爲當。 且兩湖沿海船、格, 則新軍籍時, 旣已定額頒行, 必無如前日之臨急調發, 而江都之役, 特出於一時之不幸, 何可援以爲例乎? 且全州爲邑, 非但保障之地, 實是豊沛之鄕, 則苟有弊於民者, 所當特許蠲免, 而第驅馬之役, 爲民間最苦之事, 故輪回分定, 以均其役者, 各道同然, 今難猝變, 而昏朝之事, 今不須言也。 至如新軍籍事, 則全州及茂、長, 洪州、結城諸邑, 軍民弊瘼, 合有變通, 令軍籍廳, 覆啓施行。 且礪山, 以界首路傍之邑, 廚傳供億之費, 倍於他邑。 自壬辰以後, 設爲後營, 而營將恒留, 每年兵使過冬於此, 一郡兩將, 勢所難堪。 欲令移屬中營, 不無所見, 而但湖南一道, 邑多民衆, 旣革前營, 又減後營, 則猝有緩急, 兼統不便。 然問於本道監、兵使, 徐議處之爲當。 且珍島、靈巖, 民少賦重, 加以凶歉, 珍島則今爲,珙流配之所, 把守巡邏之苦, 他邑所無, 事勢與前自別。 理宜另加厚恤。 其各樣上納米布及靈巖未收致敗等米事, 宜令該曹覆啓施行。 還入別單, 以備睿裁。" 上從之。
地名: 洪州 (忠清道, 牧)
年: 1652.0

○戊子/上御晝講, 講《書傳》
              《梓材》。 講訖, 檢討官李正英曰: "聖上救治之志, 漸不如初。" 侍讀官尹鏶亦曰: "人心、風俗, 不及於先王末年矣。" 上曰: "是固予才德淺薄之致, 而世道之日下, 亦黨論有以致之。" 知經筵事沈之源曰: "此在聖上卞別是非之如何耳。" 上曰: "試以近日之事言之, 李時楳疏辭, 差有所失。 謂之無識則可也, 申弘望目以侮辱, 至於獨啓, 卿意謂何?" 之源曰: "時楳疏中, 旣云被誣, 則非侮辱也。" 上又曰: "趙錫胤若欲論鄭世規, 則宜拈出罪目, 而矇然投疏, 不欲與之同席, 夫豈所望於錫胤者哉? 卿意亦以爲何如?" 之源曰: "臣未知其可也。" 正英曰: "向年必引見守令之辭朝者, 今則漸不如初矣。" 上曰: "予雖面諭以送, 而亦不惕念奉職, 見之無益。 況知人, 堯、舜猶難之, 一見何知賢否也?" 正英曰: "名官力求外補, 不肯擧職, 旋又圖遞, 此乃弊風也。 且守令之薦, 率由奔競, 旣無廉恥, 餘何足觀? 銓官宜用十考十上之人, 而反後於朋友之私囑, 此誠寒心矣。" 特進官李時昉曰: "兩南失稔,稅入必縮, 宜省浮費。" 上曰: "雖令裁減, 亦恐實惠之淺鮮矣。" 時昉請寢諸各司營造之役, 上許之。 之源曰: "私奴之托屬內司, 民田之混入宮庄者, 比比有之。" 上曰: "此在守令、方伯之覈處, 而卿亦在秋部, 如有訴者, 宜卽聽理矣。" 時昉曰: "延安
              南大池、洪州
              合德堰, 亦入於宮家立案中。 南大池非但爲貯水也, 內局藥用蓮實, 專責於此池。 合德堰實萬民蒙利之地, 若不區分境界, 以致混犯, 則民怨何如哉?" 上曰: "苟害於民, 則元不折給, 亦無所難。 設有傍近立案之地, 勿令混犯可矣。" 時昉曰: "天災時變如此, 而未有施措之策, 江都形勢, 亦無可恃, 宜預具版鍤, 以備築壘。 且其軍餉未滿十萬石, 而逋欠幾半, 延、白等地及內浦各邑, 竝宜儲峙矣。" 上從之。 時昉曰: "逆家餘財, 有萬餘金, 地部綿布, 亦有數萬匹, 欲待明春, 輸置江都, 而轉運之際, 必致群疑, 以常平倉貿販爲名, 則似不煩於聽聞矣。" 上屛左右諸宦而言曰: "卿能慮遠, 予甚嘉尙。 取其中輕貨, 先送于江都亦可矣。" 時昉曰: "南漢城防守之策, 莫如火炮, 故臣已辦得三百火炮, 分授寺刹。 請以軍器寺火藥, 優數移置。" 許之。

○上御晝講, 講《書傳》
              《召誥》。 講訖, 同知經筵鄭維城進曰: "遇災求言, 終無採用之實, 臣竊爲殿下惜之。" 上曰: "試言之。" 維城曰: "聖上疾言遽色, 用罰過中。 閔應亨、趙錫胤相繼見斥, 朝無言事者矣。" 仍哽咽不能語, 上曰: "卿言出於至誠, 予實靦面。" 維城曰: "以言其弊端, 則尙方工役, 殆無虛日, 宮家冒占, 害及小民, 此豈聖世事也? 國祚靈長, 則諸宮家雖無田庄, 亦可矣, 願一切禁斷。 且內需司與民爭訟, 非王者之政也。 陳告之人, 如不以實, 則宜置之法。" 侍讀官李廷夔曰: "設令接訟, 有司存焉, 願勿付內司。" 參贊官金弘郁曰: "內司奴婢之訟, 不可無限制, 事在三十年前, 則宜勿許聽理。" 從之。 上又謂鄭維城曰: "凡有弊瘼, 卿可的指而言。" 維城曰: "延安
              南大池、洪州
              合德堰、全州
              乾止山, 亦入於諸宮家立案, 此最寒心矣。" 上曰: "乾止山則已命寢之, 而延、洪兩處, 方令覈實, 竝卽停罷。 又命內司, 摘發其發告人, 付刑曹治之矣。" 金弘郁又論宮家設庄之弊, 仍及兪榥之不當坐罷, 上命敍用。 又謂維城曰: "卿言出於至誠, 寧不感動? 予於閔應亨之事, 亦有追悔, 他日相見, 予將靦面。 卿又極言時弊。" 維城更請亟罷尙方工役, 從之。 弘郁曰: "崇奬節義, 亦今之急務。 金尙憲之事, 赫赫在人耳目, 鄭蘊昏朝時所上疏章, 可與日月爭光, 贈爵賜謚, 不可緩也。" 從之。 弘郁曰: "竊見, 聖上乘怒發言, 多出情外。 白圭之玷, 尙可磨也, 斯言之玷, 不可爲也。 願上於忿懥上加工焉。 閔應亨事, 旣承悔悟之敎, 而趙錫胤則曾有萬世公論, 不可付之一人之敎, 錫胤其可晏然乎? 發身科目, 歷事兩朝, 寧有不欲仕之意也?" 上曰: "史局元非一人所可獨當, 故予言如此矣。"
地名: 洪州 (忠清道, 牧)
年: 1689.0

○乙亥/引見大臣、備局諸臣。 初, 國典從母之法, 只行於私奴婢, 而不行於良民。 良民日損, 宋時烈建議定制, 良民亦從母。 左議政睦來善, 嘗言其當罷。 議者互異, 不能決。 至是來善復白上曰: "自有此法, 奴與主相訟。 昔者宣廟, 欲廣募軍丁, 將許私賤自贖。 大臣鄭琢曰: ‘箕子設敎, 奴主猶君臣也。 豈有叛主忠國者。’ 其議遂寢, 則今不可不罷此法。" 大運言: "此法固有言當罷者。 然十年之間, 朝令屢變, 恐有紛紜。" 金德遠以來善言爲是。 上遂命罷之。 時洪州營將李世璜, 以母病徑歸, 兵曹判書閔黯請拿問充軍。 上曰: "其情可恕。" 右參贊閔宗道言: "申命全嘗爲節度使, 以父病棄鎭, 終至充軍。" 上乃從之。 正言成任, 論: "前府使金錫衍, 曾在庚申, 以肺腑之親, 受凶冑之指, 陰肆胸臆, 織成誣獄, 士類屠戮, 邦國殄瘁。 論其罪惡, 竄殛猶輕, 尙稽天討, 意實有在。 而蓄憾懷懟, 縱恣無憚, 常與失志之徒, 興訛造訕, 罔有紀極。 今若容護覆蓋, 不早爲所, 則元衡之惡, 終至難赦。 簿昭之罪, 必致顯戮。 不可仍置京輦, 以長其惡。 請極邊遠竄。" 上曰: "此人曾於丙寅年私覿也, 請辟左右而言曰: ‘金鉉持身謹愼, 內官中最賢者也。 自上宜信任之。’" 予曰: "何異於予所聞也? 遂不敢復言。 雖使鉉果賢, 豈外朝之臣, 所敢言乎? 予嘗言金道淵之事, 以正其罪。 而此人異於道淵。 故隱忍至今, 然豈不知其無狀也? 臺臣所論, 固無足怪, 參酌削職。" 宗道、黯、大運, 力陳臺論之不可不聽。 上猶難之, 不答。 爭之愈力, 上乃命奪其爵, 放逐田里。
地名: 洪州 (忠清道, 牧)
年: 1691.0

○憲府啓曰: "洪州故士人洪舜凱, 性行至孝, 至蒙旌閭之典, 窮不能養親。 其奴介孫, 納其田民, 傳之三世, 人稱以孝子有忠奴。 今介孫之孫公賤姜海叔, 謀奪其祖納其主之物, 構呈接訟。 監司定訟官於都事趙德純。 德純房妓, 乃海叔之至親。 德純刑訊舜凱之孫乃範, 勒證其祖誣, 以僞造文書, 終至決給海叔, 請趙德純罷職。 洪乃範、姜海叔等文書, 更令法曹詳査處決。 監營之定訟官於都事, 亦違規例, 忠淸監司李麟徵推考。" 上從之。
地名: 洪州 (忠清道, 牧)
年: 1701.0

○乙酉/召對玉堂官。 侍讀官李觀命曰: "向者成三問田庄、奴婢沒入勳府者, 朝家出給于洪州書院矣。 其後連山士子輩, 建祠於遺基, 陳疏請額, 兼請其地所在田土、奴婢, 以爲守護之資。 該曹以疊設, 雖防賜額, 而至於田土、奴婢, 不可仍屬勳府, 分付該府, 一一出給於連山祠宇似宜。" 上命分付出給。

○義禁府啓: "請罪人杭妻妾及他子女爲奴, 家産籍沒, 破家瀦澤等事, 令各該司依律文擧行。" 答曰: "依啓。 炤旣免緣坐, 則其弟亦勿爲奴, 籍沒破家瀦澤事, 勿爲擧行。" 其後杭妻蕙爲婢, 定屬于洪州牧, 炤兄弟命削職爲民, 放歸田里。

○壬午/憲府申前啓, 又啓曰: "洪州牧使鄭推, 頗有聲績。 有土民林姓者, 歐辱其寡居從妹, 逃匿不現, 推捉囚其奴, 監司偏聽林哥之構誣越訴, 移囚鄕色, 酷施嚴刑, 而猶且不愜, 遂置中考。 槐山郡守羅重器, 到任數月, 毁譽未著, 而前倅姜碩臣還上虛錄, 査報監營, 碩臣之外孫, 卽監司之姪也。 夤緣請囑, 以爲先發制人之計, 査狀纔到, 旋居下第。 夫方伯何等重任, 黜陟何等重事, 而憑藉公法, 用意逞私? 不可無別樣警責之道, 請忠淸監司李震休罷職。" 答曰: "不允。"
地名: 洪州 (忠清道, 牧)
年: 1703.0

○丙戌/諫院劾前洪州牧使李文興, "自任所上來, 行到銅雀, 怒津船之不卽艤待, 使所帶人, 放火於津邊民家, 延燒六間, 隣里驚駭, 拘執其行中人, 告于洞內尊位, 將欲呈官, 文興始驚懼, 送人哀乞於尊位, 約給錢貨於被燒人, 以挽其呈狀, 及臺啓之發, 又多行賂物, 不以實對, 衆口喧騰, 莫可掩覆。 尊位之沮止呈本, 下人之手自放火者, 憑覈之際, 俱係緊要, 令該曹, 一體捉致嚴問, 文興所犯重大, 不可一任其自在, 亦爲拿囚, 待覈實後勘罪。 放火人家, 罪律旣重, 朝家査命, 事體至嚴, 而京畿監司尹世紀, 累易査官, 一任延拖, 及其査案之登聞也, 只憑該邑之瞞報, 而無嚴勑究覈之意, 請推考。 果川縣監宋正明, 稱以事出境內, 未卽放報, 强引不當引之嫌, 終至謀避, 其循私意蔑國綱之習, 已極駭然。 陽川縣令李世沅, 身爲査官, 至以元犯人奴名呈狀, 揷入査報, 以爲發明之端。 夫王城咫尺, 有此駭變, 而外方之官, 或用意推托, 或恣行欺蔽, 終使罪人倖逭。 此而不懲, 將何爲國? 請竝命罷職。" 答曰: "依啓。

○先是, 上命刑曹, 復覈李文興放火之獄。 文興初以厚賂, 說被燒人, 以煮藥失火, 對于縣庭。 及其再査, 津人始陳放火實狀, 洪州吏以爲: "文興從姪進大同行, 怒津人之不艤船, 使官奴放火。" 文興亦費辭自明, 欲歸罪於進大。 刑曹請刑推進大, 未幾進大病死, 文興遂得脫。 禁府以文興, 不能禁子弟悖擧, 照律奪告身。 後, 閔鎭厚白於筵中曰: "臣曾按銅雀衝火之獄。 以事理推之, 官人雖愚迷, 亦知衝火之爲重罪, 必不聽年少衙客之言, 行此悖擧, 而臣意究問進大, 自當有端緖之漸露, 先請刑推, 群議皆以此爲咎臣矣。 今進大已死, 無憑覈之路, 文興照勘蒙放。 被燒家主, 因此囚繫, 備嘗艱苦, 文興則卒無事, 江村人, 至以爲: ‘今後雖有手自衝火者, 家主必不發告。’ 人情之咈鬱, 可知。 設令進大眞有所犯, 文興坐視不禁, 其罪豈止於奪告身乎? 宜特命加罪, 少慰人心。" 上命徒配。 此獄, 辭說不一, 疑晦難明, 而文興移罪於同行子姪, 以爲免死計, 至親之間, 遂成仇怨, 人莫不痛惋。
地名: 洪州 (忠清道, 牧)
年: 1733.0

○行推鞫。 更問黃再徵, 再徵供: "起石、起先、戍伊山、金山及黃溥之甥姪申震淸, 同議鎭紀家事, 而戊申黃溥事後, 臣聞斥賣鎭紀田土, 嫁鎭紀女之說, 招問於鎭紀在京婢二禮則以爲: ‘申震淸來在戍伊山家, 主張鎭紀家事, 婚鎭紀女, 而欲與安城亡命賊高哥成婚, 則鎭紀女逃出, 故震淸躬自跟尋, 終至過婚。’ 云, 臣聞之駭然矣。 辛亥鎭紀子被囚於捕廳, 以不善養獄, 捕廳責二禮, 則二禮來言於臣, 欲賣黃溥造置石物, 以爲養獄之資, 故臣許之。 蓋溥罪死後, 曾祖奉祀移於臣, 故有此問也。 申震淸居文義, 起石之言, 千萬孟浪。" 黃再淑、黃再興面質, 再淑曰: "戊申年汝往戍伊山家, 與鎭紀等諸族聚會之說, 汝豈不來傳於吾乎? 此卽鎭紀子一雄被捕時矣。" 再興曰: "戊申三月十七日, 吾避亂於洪州地, 同月十九日, 一雄被捕消息, 始爲得聞, 鎭紀則元不相見矣。" 再淑曰: "鎭紀借着氈笠來會之說, 汝豈不言乎?" 再興曰: "此言聞於黃鈗, 而仍傳於汝, 吾豈與鎭紀聚會乎?" 問黃再曅, 再曅供: "戊申三月, 鎭紀亡命, 而其母緣坐定配。 此後鎭紀往來之說, 萬萬無據。 稷山戍伊山家, 距陽城臣家爲一十餘里, 如臣窮不支之族, 豈有請會之事, 鎭紀於臣爲八寸親, 渠旣犯逆亡命, 臣豈忍與亡命賊同會乎?" 問黃再暹, 再暹供: "戊申三月, 避亂於大津越邊, 過二旬始還, 鎭紀之來不來, 臣全然不聞矣。" 問黃再興, 再興供: "黃溥死後, 草葬於臣家近處, 鎭紀不奔父喪, 至於亡命, 則臣豈忍與鎭紀同會乎? 二禮以黃哥流來婢, 欲害主家族屬, 故爲此誣陷矣。" 更問黃再徵, 再徵供: "起石納捕廳之臣文跡, 明是僞造。 故恐此事之現露, 誣陷臣身, 而二禮之許賣石物者, 以溥之石物, 用於先山, 實爲可汚, 許賣之意, 成文以給。 至於主張鎭紀家事, 千萬孟浪。" 問起先, 起先供: "今年四月二十一日夜二三更, 鎭紀自忠淸道越大津, 由唐津而來, 戴簑笠, 着周衣, 到臣家, 而鎭紀住於德山
              伽倻山
              白巖寺, 將轉入峽中云。 脫簑笠時見之則似若剃頭狀, 夕飯則得食於臣家, 曉頭還去, 故來路歷入與去時所向, 知不得矣。" 更問黃再徵, 再徵供: "臣意謂, 起石兄弟心必不同矣。 今起先之言又如此, 必是同心謀害臣而然矣。 鎭紀往來之狀, 臣實不知矣。" 問㗡梅, 㗡梅供: "吹螺赤李哥常常往來於臣家, 臣母言: ‘年少女兒, 不得衣食。’ 云則李哥以爲: ‘若爲內人房子, 衣食優足。’ 云, 故臣年十三歲, 與李哥由曜金門入去, 則九月來待於差備門, 引臣入留在於守靜堂
              李尙宮房, 今年四月, 吹螺赤以爲: ‘臣上典方囚捕廳, 不可仍置闕中。’ 卽爲出送矣。" 問後川, 後川卽㗡梅之父也。 後川供: "臣再昨年春, 負柴歸家, 則竹山
              黃生來坐房中, 與臣妻密密相語, 臣欲入房中, 則臣妻以爲: ‘不必入坐。’ 云, 故臣出去, 賣柴復還, 則黃生尙在房中。 臣立於房外, 黃生出來, 而言於臣妻曰: ‘必有好事於汝輩。’ 云而去, 故臣問其由於臣妻, 則臣妻以爲: ‘黃生勸令入送㗡梅於闕中曰: 「必有好事矣。」’ 臣屢問其好事之爲何事, 則臣妻作色言曰: ‘自然知之, 不必迫問。’ 云矣。" 問李永男, 卽吹螺赤也。 永男供: "臣立役闕中, 二禮居在曜金門外, 故常買酒以飮, 而有面分矣。 一日, 二禮言於臣曰: ‘吾之女兒, 君須指路於某處。’ 臣答以: ‘吾不知汝之來歷, 何能指路?’ 二禮自言: ‘無主良民。’ 云矣。 辛亥九月, 內人九月要得使喚女兒, 故臣果爲指導入送, 今年三月, 因査出而出來, 其爲逆婢之實, 臣不能知得矣。" 問㗡梅, 㗡梅供: "戊申後, 臣爲一雄傳食捕廳之時, 永男亦爲時時來到, 故見之, 而臣之爲逆賊之婢, 永男本來知之矣。" 永男與㗡梅面質, 永男見屈。 刑推一次, 供如前。
地名: 洪州 (忠清道, 牧)
年: 1793.0

○湖西暗行御史李肇源復命, 進書啓, 召見于便殿。 時, 吏曹判書參判缺員, 以徐鼎修爲參判, 幷召備邊司、吏ㆍ兵曹堂上, 登筵稟處。 公州判官李種徽、結城縣監朴尙春、扶餘縣監朴齊家、德山縣監金直休、海美縣監申啓文、庇仁縣監任長源, 俱以不治, 勘罪有差, 新昌縣監鄭文在, 卽其地定配。 以賑粥稀淡也。 上命肇源讀奏別單: "其一, 海美縣兵防船所載船艙一事, 前後邑報, 不啻積累, 終至有大臣筵稟之擧。 臣目見形止, 採探物情, 則所謂船艙, 在於官門十里地, 地雖回抱, 水不渟滀, 運船無路。 故每於春秋, 定式掘浦, 六面之民, 一齊赴役, 裹足齎糧, 爲弊滋甚。 假令有朝令夕發之擧, 將何以曳動? 戎備所關, 事極虛踈。 洪州
              高北面
              沙器所, 在本縣五里許, 水形地勢, 政爲天設之所, 浦戶稠密, 亦便守護之方, 而徒以洪民之不願, 尙致積弊之未祛。 以臣愚見, 高北面有一條大路, 若橫截兩界者然, 若以路上, 依舊屬之洪州, 路下割與本縣, 實爲兩便之道。" 有司堂上鄭民始啓言: "船艙掘浦之弊, 沿路諸邑, 在在皆然, 且高北面, 前旣劃給海美, 旋以洪州民人呼訴, 還付本邑, 到今復議劃給, 徒涉煩屑。 請置之。" 從之。 肇源又讀: "其一, 今番具純事, 雖不關於事目條件, 而事係變異, 輿情胥憤。 以臣所覩聞言之, 具純之家, 前臨大街, 村落甚盛, 初非火賊可入之地, 而旣曰逢賊, 則雖略干穿窬之類, 四隣當知, 奴僕難欺。 名以火賊, 而豈有一村, 晏然無一人覺得者乎? 卽此一事, 初不近理。 金命新與純隣居, 常斥其不孝之罪, 純因此含憾, 必欲謀害, 於是乎粧成逢賊之樣, 做出知世郞凶悖之說, 傳播遠邇, 煽動聽聞。 虛將短小之櫃子, 謂以藏錢見失, 謬指奴背之瘡瘢, 輒稱禦賊中鎗, 遂以此構成命新之罪案, 致有營獄之冤死。 命新旣死, 其妻又殉, 一道無不切齒, 行路擧皆側目。 論其罪犯, 死無足惜。" 肇源因進曰: "此不可不嚴覈勘律。" 上詢問諸臣。 鄭民始等曰: "具純之逢賊虛實, 方自金吾査實, 而今聞御史所奏, 則此事於渠, 猶屬細故。 論斷以不孝二字, 罪已不可一日自容於覆載之間, 而至於知世郞三字絶悖之說, 渠旣做出云, 萬萬驚痛, 毛骨俱竦。 具純卽令王府, 設鞫嚴問爲宜。 雖以繡衣言之, 旣未捉得眞贓, 而直加以二字之目, 已是率爾, 旣聞之後, 關係何如, 則所當卽地出道, 狀請按覈, 而今乃只以傳聞之說, 附諸書啓之末, 極爲寒心。 請罷職。" 敎曰: "見其別單, 渠之家行一句語, 渠亦有人心, 寧有是乎? 聞來不覺駭愕。 御史旣聞之, 則何可不卽出道覈實, 乃以過去說話, 如是揷入於轉語間乎? 雖因年少未經事之致, 豈不念爲人爲鬼之關係乎? 御史事, 誠非矣, 不須更提。 至於知世郞云云, 尤豈可泛聞而來, 泛說於別單乎? 御史罷職事, 依爲之。 以具純言之, 可謂於渠, 無所不有。 到今兵使之就拿, 別無關緊。 以繡啓中今番白做逢賊一款, 許多論列者, 所謂知世郞云云之渠果做出與否, 當盤覈於渠, 而鞫則過矣。 令該府嚴囚, 卽日開坐, 反覆究問, 期於得情。"
地名: 洪州 (忠清道, 牧)
年: 1802.0

○備局言: "壯勇營撤罷後, 錢、穀、木、布、屯土、軍器、公廨, 區處移屬, 軍兵接濟、戶曹ㆍ內司各衙門奴貢給代措處之方, 各具別單以入。"
                【錢、穀、木、布區處別單, 各項米合二萬三百六十三石, 屬之惠廳, 各項米合六千八百二十三石, 屬之戶曹。 各項太合二千一百六十六石, 屬之惠廳, 各項太合二千六百九十二石, 屬之戶曹。 各項木合二百十五同, 屬之惠廳, 各項木合二百四十同, 屬之戶曹, 各項木合四同, 屬之兵曹, 各項木合二十四同, 屬之訓局。 各項木合二十二同, 屬之禁營, 木八同, 屬之御營, 木二十同, 屬之嶺南。 各項布合二十四同, 屬之戶曹, 各項布合十五同, 屬之兵曹。 各項錢合四千六百兩, 屬之惠廳, 各項錢合二千一百五十五兩, 屬之戶曹, 各項錢合四百五十三兩, 屬之禁營, 各項錢合三百十三兩, 屬之御營, 錢四十四兩, 屬之軍器寺, 各項錢合二千八百八十八兩, 屬之兵曹, 各項錢合一千八百兩, 屬之京畿, 各項錢合一萬四千六百七兩, 屬之海西, 各項錢合六萬五千九百三十八兩, 屬之關西, 各項錢合一萬六千二百十三兩, 屬之湖南, 各項錢合七千六百七十兩, 屬之嶺南, 各項錢合九千六百七十九兩, 屬之湖西, 錢三千兩, 屬之關東, 錢一千兩, 屬之關北, 錢九千兩, 屬之廣州。 別庫所管及餉色還穀仍分, 取耗秩, 各項租合六萬三千六百十五石, 小米一百十一石, 屬之京畿。 各項小米合一萬四千石, 屬之關西, 小米九百石, 屬之海西, 大、小米合一千一百九十四石, 屬之湖西, 各項米合二百八十六石, 屬之湖南, 米四千石, 屬之嶺南, 各項米合三千五百石, 屬之關東。 拜峯米二千七百石、租二千石, 鷺梁還米一千二十石, 古城還米一千石、租三千二百二十八石, 屬之各該鎭。 屯土區處秩, 扶安屯、古阜屯、固城屯、金海屯、昌原屯、橫城屯、洪州屯屬之廣州, 於支屯屬之御營, 振威屯、陰竹屯、漣川屯、始興屯屬之均廳。 鳳山屯、黃州屯、甕津屯、安州屯、傳川屯、長興屯、定州屯、振威屯、高陽屯、金浦屯、砥平屯、楊根屯、加平屯、箭串菜田稅、興德洞圃田稅、桃渚洞圃田稅、鷰谷寺白紙, 屬之內司。 水原屯、安山屯、始興屯、龍仁屯, 屬之水原府。 長淵屯、廣州屯、嘉山屯、古城屯、永柔屯、公州屯、伊川屯、龍岡屯、陰竹屯、坡州屯屬之均廳。 果川屯屬之鷺梁鎭, 拜峯屯屬之該牧官。 外別庫所管柳川、平山、信川屯稅, 長水寺稅修城庫所管大有屯, 賭地租, 莞千庫所管火巢內稅, 連山屯稅, 平薪屯稅穀, 牙兵收布七百同, 以上本是五營所管, 仍屬之水原府。】
地名: 洪州 (忠清道, 牧)
年: 1808.0

○禮曹, 因御史別單, 請泰安校奴金玉鉉、洪州下吏金宗甲妻林姓孝行、泰安民崔鳳瑞妻金姓烈行竝旌閭, 保寧民金夢說孝行給復, 從之。
地名: 洪州 (忠清道, 牧)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 林川 (忠清道, 郡)
年: 1423.0

○刑曹啓: "忠淸道
              林川住私奴德山打殺私婢卜金, 律應絞。" 命減一等。
地名: 林川 (忠清道, 郡)
年: 1434.0

○司憲持平權蹲等啓: "都染署令李希信告身, 曾到本府, 以其有痕, 再經不出。 蓋希信古名士文, 曩爲長興庫直長時, 犯奸庫婢, 事覺被囚, 終未能辨, 卽改士文爲希信, 要掩其過, 旣誤矣。 又守恩津縣, 昵愛隣官娼妓季秋, 率居衙內, 故不出告身。 又聞希信以自己婢子, 冒爲妾父林吉陽之婢, 以贖季秋, 林川守李粟知情許贖, 有違奉法之意, 移忠淸道, 問李粟許贖之由, 本道回報曰: "希信率居季秋于京。" 臣等以爲希信昵愛季秋, 疎薄正妻, 呼希信婢子問其由, 其婢曰: "季秋因爭沙缸, 陵犯正室。" 不可不推, 欲鞫問其實, 希信令其妻洪氏告狀, 歸咎本府曰: "風聞容隱, 赦前等事, 何以鞫問?" 條陳揚說。 臣等冒居法官, 似乎未穩, 宜當避嫌。" 上曰: "毋嫌, 推考以啓。"
地名: 林川 (忠清道, 郡)
年: 1457.0

○傳旨義禁府曰: "肅川官奴永屬韓存、全義
              金處善ㆍ金洽、川寧
              崔致敦、成川
              李貴存、林川
              李得茂、聞慶
              姜希敬、恩津
              金孝孫放遣。"
地名: 林川 (忠清道, 郡)
年: 1462.0

○兵曹啓: "在先諸道站驛或罷, 驛丞各以附近合爲一道置察訪, 然所管驛多道里遙隔, 察訪未易遍察, 驛路凋殘, 今更磨勘分大中小驛路及遠近, 已前驛丞差遣各路, 每一察訪加設驛丞一。 謹開具于後。 忠淸道
              連原驛、丹月驛、黃江驛、水山驛、安陰驛、安富驛、新豐驛、仁山驛、坎原驛、用安驛、長林驛、靈泉驛、吾賜乎驛、泉南驛已上十四驛, 稱連原道察訪, 栗峯驛、雙樹驛、猪山驛、長楊驛、台郞驛、時化驛、增若驛、嘉禾驛、土破驛、順陽驛、化仁驛、田民驛、德留驛、會洞驛、新興驛、舍林驛、原巖驛已上十七驛, 稱栗峯驛道察訪, 成歡驛、新恩驛、金蹄驛、長命驛、迎春驛、日新驛、廣程驛、敬天驛、平川驛、金沙驛、丹平驛、惟鳩驛已上十二驛, 稱成歡道察訪; 利仁驛、楡楊驛、龍田驛、銀山驛、靈楡驛、宿鴻驛、新谷驛、豆谷驛、菁化驛、藍田驛已上十驛, 稱利仁道丞, 時興驛、昌德驛、日興驛、花川驛、長時驛、順城驛、興世驛、汲泉驛已上八驛, 稱時興道丞, 金井驛、光時驛、龍谷驛、世川驛、夢熊驛、海門驛、靑淵驛、豐田驛、下川驛已上九驛, 稱金井道丞。 全羅道
              蔘禮驛、鶯谷驛、半石驛、烏原驛、葛蕈驛、蘇安驛、寸谷驛、良才驛、居山驛、川原驛、瀛原驛、扶興驛、內才驛已上十三驛, 稱蔘禮道察訪, 獒樹驛、昌活驛、東道驛、應嶺驛、引月驛、知申驛、潺水驛、良栗驛、洛水驛、德陽驛、益申驛、蟾居驛已上十二驛, 稱獒樹道察訪, 靑嚴驛、永申驛、仙嚴驛、新安驛、綠沙驛、加里驛、景申驛、廣利驛、烏林驛、永保驛、丹巖驛、靑松驛已上十二驛, 稱靑嚴道察訪, 濟原驛、達溪驛、所川驛、丹嶺驛、玉包驛已上五驛, 稱濟原道丞, 碧沙驛、鎭原驛、通路驛、別珍驛、南利驛、祿山驛、可申驛、波淸驛、陽江驛、樂昇驛已上十驛, 稱碧沙道丞; 景陽驛、德奇驛、加休驛、人物驛、黔富驛、昌新驛、大富驛已上七驛, 稱景陽道丞。 慶尙道
              長水驛、淸通驛、淸景驛、牛谷驛、華陽驛、押梁驛、毛良驛、阿火驛、義谷驛、鏡驛、仍甫驛、沙里驛、朝驛、仇於驛、奴谷驛、仁庇驛已上十六驛, 稱長水道察訪, 昌樂驛、竹洞驛、昌保驛、平恩驛、道深驛、宣安驛、安郊驛、幽洞驛、安奇驛、瓮泉驛、雲山驛、松蹄驛、琴召驛、通明驛、鐵破驛、靑路驛已上十六驛, 稱昌樂道察訪, 金泉驛、文山驛、秋豐驛、作乃驛、長谷驛、茂村驛、省草驛、星奇驛、踏溪驛、安彦驛、茂溪驛、舌化驛、高平驛、楊原驛、東安驛、楊川驛、扶雙驛、安林驛、八鎭驛、勸賓驛、金陽驛已上二十一驛, 稱金泉道察訪, 省峴驛、凡於驛、琴川驛、水安驛、金洞驛、良洞驛、龍駕驛、幽山驛、無訖驛、楡川驛、買田驛、西之驛、鰲西驛、溫井驛、一門驛、內也驛、雙山驛、昌仁驛、靈浦驛已上十九驛, 稱省峴道察訪, 幽谷驛、聊城驛、德通驛、知保驛、守山驛、雙溪驛、安溪驛、洛平驛、洛東驛、洛陽驛、洛西驛、長林驛、洛原驛、上林驛、迎香驛、仇彌驛、安谷驛、召溪驛已上十八驛, 稱幽谷道察訪, 沙斤驛、蹄閑驛、正谷驛、臨水驛、有隣驛、新興驛、小南驛、平沙驛、正守驛、安澗驛、新安驛、碧溪驛、栗院驛、馬田驛、橫甫驛已上十五驛, 稱沙斤道驛丞, 召村驛、富多驛、永昌驛、文利驛、平居驛、德新驛、完沙驛、良浦驛、官栗驛、東溪驛、松道驛、丘墟驛、背屯驛、烏壤驛、常令驛、知南驛已上十六驛, 稱召村道驛丞, 自如驛、近珠驛、良民驛、新豐驛、報平驛、春谷驛、巴水驛、赤項驛、省法驛、南驛、德山驛、金谷驛、大山驛已上十三驛, 稱自如道驛丞, 黃山驛、輪山驛、渭川驛、蘇山驛、休山驛、新明驛、阿月驛、肝谷驛、堀火驛、富平驛、德泉驛已上十一驛, 稱黃山道驛丞, 松羅驛、南驛、酒登驛、柄谷驛、寧陽驛、望昌驛、大松驛、和目驛、文居驛、靑雲驛、峯山驛、陸驛、角山驛已上十三驛, 稱松羅道驛丞。 江原道
              銀溪驛、新安驛、大昌驛、瑞雲驛、生昌驛、玉洞驛、乾川驛、龍津驛、山陽驛、原川驛、方川驛、含春驛、水仁驛、馬奴驛、富林驛、嵐校驛、林川驛已上十七驛, 稱銀溪道察訪, 保安驛、仁嵐驛、富昌驛、安保驛、原昌驛、連峯驛、泉甘驛、蒼峯驛、葛豐驛、烏原驛、安興驛、由原驛、丹丘驛、安昌驛、神林驛、新興驛、楊淵驛、延平驛、藥水驛、平安驛、碧呑驛、好善驛、餘糧驛、雲交驛、方林驛、大和驛、珍富驛、橫溪驛、高丹驛、臨溪驛已上三十驛, 稱保安道察訪, 平陵驛、達孝驛、德神驛、守山驛、興富驛、沃原驛、龍化驛、交可驛、史直驛、樂豐驛、安仁驛、大昌驛、丘山驛、水界驛、冬德驛已上十五驛, 稱平陵道驛丞, 祥雲驛、連蒼驛、五色驛、降仙驛、麟丘驛、淸澗驛、竹泡驛、雲根驛、明波驛、大江驛、高岑驛、養珍驛、朝珍驛、登路驛、巨豐驛、貞德驛已上十六驛, 稱祥雲道驛丞。 黃海道
              靑丹驛、南山驛、金谷驛、深洞驛、新行驛、望汀驛、金剛驛、文羅驛、維安驛已上九驛, 稱靑丹道察訪, 麒麟驛、安山驛、文羅驛、朴山驛、眞木驛、延陽驛、元山驛、茶滿驛、新興驛、位羅驛、所串驛已上十一, 稱麒麟道察訪。 七站察訪及咸吉道、平安道察訪竝仍舊。" 從之。
地名: 林川 (忠清道, 郡)
年: 1464.0

○林川人田永貞家奴金伊、婢夫乙珍、德生等欲害永貞, 上言曰: "永貞嘗言 ‘金宗瑞、承珪生存, 則予何至此?’ 且言 ‘宗瑞、皇甫仁雖誅死, 精魂爲崇, 亂何由寢息哉?’ 是必永貞與宗瑞謀亂而漏罪網也。" 命下義禁府鞫之, 皆服誣。 按律斬金伊、乙珍, 杖德生一百, 流三千里。"
地名: 林川 (忠清道, 郡)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 林川 (忠清道, 郡)
年: 1471.0

○刑曹三覆啓: "林川囚私奴卜京與物故貴生, 刦金自澄家强盜罪, 律該斬不待時; 妻子, 依受敎, 永屬邊邑奴婢。" 從之。